ROZHODNUTIE KOMISIE
zo 16. januára 2008,
ktorým sa členským štátom umožňuje predĺžiť dočasné povolenia udelené pre nové účinné látky benthiavalicarb, proquinazid a tiosíran strieborný
[oznámené pod číslom K(2008) 9]
(Text s významom pre EHP)
(2008/56/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 91/414/EHS z 15. júla 1991 o uvádzaní prípravkov na ochranu rastlín na trh (1), a najmä na jej článok 8 ods. 1 štvrtý pododsek,
keďže:
(1)
V súlade s článkom 6 ods. 2 smernice 91/414/EHS bola v apríli 2002 Belgicku doručená žiadosť od spoločnosti Kumiai Chemicals Industry Co. Ltd. o zaradenie účinnej látky benthiavalicarb do prílohy I k uvedenej smernici. V rozhodnutí Komisie 2003/35/ES (2) sa potvrdila úplnosť dokumentácie a bolo možné konštatovať, že v zásade spĺňa požiadavky na údaje a informácie stanovené v prílohách II a III k tejto smernici.
(2)
V januári 2004 bola Spojenému kráľovstvu doručená žiadosť od spoločnosti DuPont (UK) Ltd. v súvislosti s proquinazidom. V rozhodnutí Komisie 2004/686/ES (3) sa potvrdila úplnosť dokumentácie a bolo možné konštatovať, že v zásade spĺňa požiadavky na údaje a informácie stanovené v prílohách II a III k tejto smernici.
(3)
V januári 2003 bola Holandsku doručená žiadosť od spoločnosti Enhold B.V. v súvislosti s tiosíranom strieborným. V rozhodnutí Komisie 2003/850/ES (4) sa potvrdilo, že dokumentácia je úplná, a možno konštatovať, že v zásade spĺňa požiadavky na údaje a informácie stanovené v prílohách II a III k uvedenej smernici.
(4)
Potvrdenie úplnosti dokumentácie bolo potrebné, aby bolo možné pristúpiť k jej podrobnému preskúmaniu a aby v súvislosti s prípravkami na ochranu rastlín s obsahom príslušných účinných látok mohli členské štáty pri splnení podmienok ustanovených v článku 8 ods. 1 smernice 91/414/EHS, a najmä podmienky týkajúcej sa vykonania podrobného preskúmania účinnej látky a prípravku na ochranu rastlín vzhľadom na požiadavky ustanovené v tejto smernici, udeliť dočasné povolenia na obdobie najviac do troch rokov.
(5)
Účinky týchto účinných látok na zdravie ľudí a na životné prostredie sa posudzovali v súlade s ustanoveniami článku 6 ods. 2 a 4 smernice 91/414/EHS pre spôsoby požitia, ktoré navrhli žiadatelia. Spravodajské členské štáty predložili Komisii návrhy hodnotiacich správ 10. mája 2004 (benthiavalicarb), 9. júna 2006 (proquinazid) a 9. novembra 2005 (tiosíran strieborný).
(6)
Po predložení návrhov hodnotiacich správ spravodajskými členskými štátmi Komisia uznala za potrebné požiadať žiadateľov o ďalšie informácie a spravodajské členské štáty o preskúmanie týchto informácií a predloženie ich hodnotenia. Preskúmanie dokumentácie naďalej prebieha, a preto nebude možné hodnotenie ukončiť v rámci lehoty stanovenej v smernici 91/414/EHS.
(7)
Keďže sa hodnotením doteraz nezistili žiadne dôvody na bezprostredné znepokojenie, v súlade s ustanoveniami článku 8 smernice 91/414/EHS by sa členským štátom malo umožniť predĺženie dočasných povolení udelených pre prípravky na ochranu rastlín s obsahom príslušných účinných látok o 24 mesiacov s cieľom umožniť pokračovanie preskúmavania dokumentácie. Ukončenie hodnotenia a rozhodovacieho procesu v súvislosti s rozhodnutím o možnom zaradení účinných látok benthiavalicarbu, proquinazidu a tiosíranu strieborného do prílohy I sa predpokladá v období 24 mesiacov.
(8)
Opatrenia stanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
Členské štáty môžu predĺžiť dočasné povolenia pre prípravky na ochranu rastlín obsahujúce benthiavalicarb, proquinazid alebo tiosíran strieborný o obdobie nepresahujúce 24 mesiacov od dátumu prijatia tohto rozhodnutia.
Článok 2
Toto rozhodnutie je určené členským štátom.
V Bruseli 16. januára 2008